Papersnake/gushiwen huggingface dataset:
西畴图
唐寅（明代）

铁冠仙史隐城隅，西近平畴宅一区。
准例公田多种秫，不教诗与败催租。
秋成烂煮长腰半，春作先驱丫髻奴。
鼓腹年年歌帝力，不须祈谷幸操壶。
哀汤与立父
王之道（宋代）

一门今七世，谁复似君家。
盛事追公艺，高风映伯华。
板舆方就养，玉树遽兴嗟。
叔子今何在，魂应到马牙。
考绩 其二
孙传庭（明代）

亳都潦倒竟何为，严剧疏庸总不宜。五凤人争推汉吏，双凫我自愧明时。

传家清白虽无忝，治邑艰辛未有裨。圣主若虚前席待，愿将血泪洒彤墀。
赠苗员外
耿湋（唐代）

为郎日赋诗，小谢少年时。业继儒门后，心多道者期。

晚回长乐殿，新出夜明祠。行乐西园暮，春风动柳丝。
迟客小轩
陈必复（宋代）

约客久不至，春明坐小轩。
墙阴侵霁色，檐晕上波痕。
晴色麦花老，暖风莺语繁。
午庭人寂寂，桃李亦无言。
寄嘉兴守令狐挺
张瑴（宋代）

羡君席上碧云句，吟尽江南烟雨村。
岂惜笙歌连夜醉，且看风物逐春新。
花开花落何时尽，间是间非愁杀人。
何以阳台云畔曲，细声拂拂下梁尘。
李与贤来访，自言所居幽胜，甚似剡溪。因以
杨万里（宋代）

见说幽居绕万松，栽梅能白杏能红。人行剡曲溪山里，家住辋川图尽中。
宿黄村土人索诗
陆文圭（元代）

尘沙终日意昏昏，落日炊烟又一村。
客子倦游求止宿，主翁搔首更无言。
偈五十三首 其二十三
释克勤（宋代）

当阳有路，祖佛共知。觌面相呈，见闻不隔。万象不能藏覆，千圣无以等阶。

活鱍鱍绝承当，净裸裸无回互。直饶棒如雨点，喝似雷奔，犹未动著向上阙棙在。

瞎却诸圣眼，哑却山僧口。日午打三更，面南看北斗。
旧滑州
范成大（宋代）

大伾山麓马徘徊，积水中间旧滑台。
渔子不知兴废事，清晨吹笛棹船来。
举世吟
邵雍（宋代）

举世自纷纷，谁为无事人。
吾生独何幸，卧看洛阳春。
题湖南岳麓寺
曹松（唐代）

海云山上寺，每到每开襟。
万木长不住，细泉听更深。
蜩沾高雨断，鸟遇夕岚沈。
此地良宵月，秋怀隔楚砧。
吾乡陈万卿儒者能医见宜春赵守盛称其医药之
戴复古（宋代）

本草有折衷，儒医功用深。
何须九折臂，费尽一生心。
药物辨真伪，方书通古今。
有时能起虢，一剂直千金。
夜与作霖避暑南园登江月台二首
吴芾（宋代）

俯瞰江流万尺台，暑天长引好风来。
若为今夕如相避，怀抱何由一快哉。
山塘精舍
徐经孙（宋代）

归来鱼鸟亦相亲，草创山塘谩以名。旋筑堤防留水住，尽除菑翳听松声。

族姻语语人情洽，云势阴阴天气清。好续溪山真率会，从今八景又重成。
候清戎传侍御宿圆觉寺
钟芳（明代）

四山如画雨初晴，古木萧森接太清。云外楼台方外客，不知人世有蓬瀛。
己卯十月一日至燕越五日罹狴犴有感而赋
文天祥（宋代）

亦知戛戛楚囚难，无柰天生一寸丹。
铁马行鏖南地热，赭衣坐拥北庭寒。
朝餐淡薄神还爽，夜睡崎岖梦自安。
亡国大夫谁为传，只饶野史与人看。
题吴生画桃源图
胡致隆（宋代）

王宰五日画一石，左思十年赋三都。谁似今时吴道子，咄嗟能办武陵图。

武陵不与人间隔，可怜旧日无寻觅。苍苍烟水只依然，试倩渔舟问消息。
次韵徐庭珍春日杂言十首
陈棣（宋代）

小儿造化本无心，孰为芳时作主人。
唯有丹青留得住，好令昌辈写花真。
静室
陆游（宋代）

静室床横一素琴，尔来殊觉道根深。
唤回倦枕功名梦，洗尽浮生幻妄心。
两屦云烟游少室，一窗风雪宿东林。
细思却是关身事，无奈残年老病侵。
六丑·杨花
彭元逊（宋代）

似东风老大，那复有、当时风气。有情不收，江山身是寄。浩荡何有。但忆临官道，暂来不住，便出门千里。痴心指望回风坠。扇底相逢，钗头微缀。他家万条千缕，解遮亭障驿，不隔江水。
瓜洲曾舣，等行人岁岁。日下长秋，城乌夜起。帐庐好在春睡。共飞归湖上，草青无地。愔愔雨、春心如腻。欲待化、丰乐楼前，青门都废。何人念、流落无几。点点抟作，雪绵松润，为君裛泪。
出长夏门
张耒（宋代）

出郭心已清，青山忽相对。游人傍流水，俯仰秀色内。

谁张苍玉屏，中断神斧快。清伊泻其间，银汉曳天派。

参差楼观出，杳霭林麓邃。岩声答远响，水影弄空翠。

同游得君子，兴与烟霞会。选胜虽自兹，高怀已尘外。
送徐漕 其二
周必大（宋代）

满岁蹒跚泮水间，独公不作腐儒看。几陪佳客芙蓉幕，聊慰穷愁苜蓿槃。

此去高山空自仰，向来流水为谁弹。割鞭截镫知无益，但觉轮囷激肺肝。
送江西曾雪笠歌
陈普（宋代）

几人夸咏雪，不如柳一绝。
几家说渔父，不如柳两句，
天阴岁晚寒江空，玉花四合为鸿蒙。
一片清虚画不得，孤舟一笠何精工。
凌空厉阔不觉寒，兀坐不动身与竿。
矶头把竿冻犹立，老妻在中作袁安。
此时意壮何分明，大无垠涯小无形。
的如曾子见一贯，又似叶公初点晴。
十年抛却吴松江，闽山六月念蔗浆。
徐秘校过池上见访留五绝句 其四
韩维（宋代）

多病宜田里，无名籍殿衙。一耽林馆胜，回首笑尘哗。
蕙花
方回（元代）

药辨君臣医或误，花旌王后俗徒奢。
早兰晚蕙真兄弟，我与二难分等差。
寄任子忠
黄庚（元代）

老去怀人鬓已秋，江山犹带别时愁。
碧云不隔相思梦，几度吟魂到客舟。
秋兴三首 其二
刘敞（宋代）

魏牟贵公子，沉没功名间。一浮江湖水，惨戚颓朱颜。

鲁连揖万乘，蹈海如忘还。弃世脱敝屣，风流安可攀。
樊笼雀
王冕（元代）

野雀不向山林宿，如何却傍人家屋？山林怕遭罗网围，人家又恐人驱逐。

饮啄频惊殊不足，辛苦营巢随养育。昨日雨狂风拔木，人家屋倒巢亦覆。

雄悲雌泣无所施，堕地最苦黄口儿。黄口羽湿不会飞，啾啾草底啼渴饥。

雄雌啄哺稍觉长，无故又被樊笼羁。雄雌劬劬绕笼飞，啄哺不异居巢时，但恨不得身相依。

我感此情子细推，人之与物初无违。安得开笼而纵之？

山林朝市俱无疑。
归剡五首
释行海（宋代）

此生书剑学无成，癖爱林泉梦亦清。
甘苦已知浮世味，亲疎尽见旧交情。
五湖风月随闲客，十载冰霜对短檠。
归得又思沧海去，是谁堪结岁寒盟。
次韵秉文初九日过先垄
赵蕃（宋代）

剥啄敲门走梦周，夜来一雨润方收。
徐郎示我郊行作，亟起讽之天定秋。
乳峰庵
释鉴（宋代）

崖窦乳堪啜，凝眸翠作屏。
老禅初定起，山鸟中呼名。
踏莎行（五月十三日月甚佳）
张孝祥（宋代）

藕叶池塘，榕阴庭院。年时好月今宵见。云鬟玉臂共清寒，冰绡雾縠谁裁剪。

扑粉□绵，侵尘宝扇。遥知掩抑成凄怨。去程何许是归程，离觞为我深深劝。
伯皋自永丰见过次韵
韩淲（宋代）

薰风入家林，共坐满窗绿。交游情致深，景物岁月速。

伤哉利名者，冰炭恣寒燠。既已随颓波，一失不可复。

较其心迹微，能异几禽犊。吾侪事幽讨，得兴万虑足。

相羊山水间，处处堪悦目。君来叩蓬户，离群久居独。

道故惊变迁，忧时见翻覆。且听歌声长，前村正樵牧。
野园移植小松
强至（宋代）

平生岁寒心，颇好岁寒色。
一松如人长，惨淡穷山侧。
樵儿日过之，有意斧斤得。
予心异尔意，野圃为移植。
醉听疏声眠，吟到细阴息。
落落岩涧姿，相对永朝夕。
如言千载后，其长可千尺。
人生虽百年，相期眇无极。
且结无情游，汝固予何易。
岂待百年外，人松两殊迹。
人为松下土，松化土上石。
我生始逾壮，足以伴寒碧。
僻居
戴炳（宋代）

地僻尘嚣远，身闲趣味深。清池涵竹色，老树带藤阴。

引鹤随閒步，招蝉伴醉吟。有时燃古鼎，隐几自观心。
再用前韵赠盐城四士
陈造（宋代）

行李小槃薄，海西裨海东。交情半新故，生世有遇逢。

从我二三子，草木臭味同。业工画眉妩，饰此冰雪容。

高轩一再过，向我作春融。陈侯犀一角，锦肠星斗胸。

章侯金百鍊，学派传正宗。杨侯较诸杨，朝墨收俊功。

王郎天地间，合侍明光宫。我老一无可，短翼群蜚中。

樽酒剪银烛，诗锦佩奚童。宽破十日留，文律得细穷。
送尚斋太守归省 其四
陆继辂（清代）

清时易为吏，无事待兴革。书生没世名，终当托楮墨。

洋洋典谟文，煌煌尧禹迹。制器不能铭，德功亦沈寂。

君今归杜门，经训日有获。我行抗黄尘，解悟恐非昔。

窃誉未可期，违才良自惜。傥君假一椽，为君校图籍。
端阳西湖泛棹
叶萼（明代）

兰枻折简传羽客，若耶溪里亦鸥群。茭牵箫管千欢合，水喷龙鳞一笑分。

画舫凝妆迷晓曙，绮台连袂乱晴云。汨罗午夜随风月，直到咸阳□楚君。
小院
唐彦谦（唐代）

小院无人夜，烟斜月转明。清宵易惆怅，不必有离情。
七夕
思柏（清代）

渺渺天河风浪多，一年一会尚蹉跎。人间更有黄泉别，鹊去桥空可奈何。
少年游
杜安世（宋代）

小轩深院是秋时。风叶坠高枝。疏帘静永，薄帷清夜，暑退觉寒微。

凄凉天气离愁意，音书杳难期。多情成病不须医。更憔悴、转寻思。
谢易之自京回遗余文物七品各赋律诗一首谢之
张仲深（元代）

唐家宫殿重因循，铭刻坚珉自法真。一代文章超述作，千年翰墨愈精神。

龙香浸润驼油滑，兔颖分明茧色新。为向晴窗每临写，从今不数卫夫人。
赠别欧阳全真三首
赵蕃（宋代）

往者赣州牧，与君乡里儒。
身俱上黄阁，官或伏青蒲。
荐口宁虚启，才名不可诬。
下僚如处士，鲠论亦时须。
题宋捡校古木竹石
杨士奇（明代）

剪落珊瑚枝，秋光净于洗。醉眠玛瑙坡，看舞青鸾尾。
送范宪东叔帅潼川四首
陈傅良（宋代）

有书但遮眼，有位亦养痾。
养痾犹近名，遮眼已患多。
聊复岁晏尔，柰此人远何。
声光正横空，议论如悬河。
宜君见别轻，款曲理则那。
金蕉叶
袁去华（宋代）

行思坐忆。知他是、怎生过日。烦恼无、千万亿。诮将做饭吃。

旧日轻怜痛惜。却如今、怨深恨极。不觉长吁叹息。便直恁下得。
鸠
史弥宁（宋代）

着诗催得雨垂垂，连累林鸠逐妇归。
为汝赋晴休怨望，自今已后免分飞。
还家
康麟（明代）

自爱吾庐僻，能辞长者车。病多常废栉，游倦且逃虚。

开幔过巢燕，摊书走蠹鱼。不缘潘岳拙，那得遂閒居。
虞美人·东风荡飏轻云缕
陈亮（宋代）

东风荡飏轻云缕，时送萧萧雨。水边台榭燕新归，一点香泥，湿带落花飞。
海棠糁径铺香绣，依旧成春瘦。黄昏庭院柳啼鸦，记得那人，和月折梨花。
续琴操哀江南 瞻彼江汉四之二
谢翱（宋代）

瞻彼江汉，截淮及楚。起兵海隈，亡命无所。枕戈待旦，愤不顾身。

我视王室，谁非国人。噫嘻昊天，使汝缧绁。奸党心寒，健儿胆裂。

黄河万里，冰雪峨峨。尔死得死，我生谓何。
蓦山溪 中秋后三日，夜风大作，林声如怒涛
蔡松年（宋代）

绝。客怀展转不能寐，因借浩然韵作此霜林万籁，秋满人间世。客子旧山心，误西风、悲号涧水。茅檐夜久，仍送雨疏疏，焚香坐，对床眠，多少闲滋味。钓舡篷底，闲杀烟蓑辈。老眼倦纷华，宦情与、秋光似纸。幽栖归去，梧影小楼寒，看山眼，打窗声，莫放颓然醉。
寒食清明十首
刘克庄（宋代）

时节浇松近，人家擘纸归。
但知题墓好，不笑乞墦非。
念奴娇
韩淲（宋代）

园居好处，是古梅飞动、欺霜凌雪。底问纷华桃李态，自倚天姿雪洁。城外灵山，桥头玉水，多少佳风月。岁寒时候，南枝尤与清绝。
几回唤酒寻诗，诗成小醉，絮帽浑敧侧。领略不辞身跌宕，一洗群儿啁哳。太始遗音，元和新样，到了都难说。草玄经在，对花何闷孤寂。
和河东施待制二首
尹洙（宋代）

已成沈约难并恨，且奉陶公有限盃。
感事伤春多少意，星星渐入鬓中来。
摸鱼儿·记年时
何梦桂（宋代）

记年时、人人何处，长酒曾共尊酒。酒兰归去行人远，折不尽长酒柳。渐白首。待把酒送君，恰又清明后。青条似旧。问江北江南，离愁如我，还更有人否。

留不住，强把蔬盘氵龠韭。行舟又报潮候。风急岸花飞尽也，一曲啼红满袖。春波皱。青草外，人间此恨年年有。留连握手。叹人世相逢，百年欢笑，能得几回又。
李粹伯命赋枕流已读佳篇不容著语戏书二伽陀问之 其一
曾协（宋代）

六尺玲珑日日开，个中那解著纤埃。主人无耳谁求洗，试问声从何处来。
万里江山图
善住（元代）

巴水沄沄巴峡青，月明客泪堕猿声。眼中已识瞿唐路，剩水残山懒问名。
壬子初度日客分阳李二尹开筵为寿
邓林（宋代）

去年初度客姚江，今岁分阳举寿觞。萍迹羁栖犹未定，松姿偃寿渐成苍。

鹦花满目娱佳景，朋友邀人入醉乡。富贵功名在何所，得徜徉处且徜徉。
思政堂
唐时（宋代）

邵阳府第之西，湖山之东，
耽耽大厦磨苍穹。贤哉郑侯为栋隆，
大夕思政於其中。取君子之九思以谨行，
取季子三思以尽忠。及思治道贵清静，
又效曹参舍盖公。之子于归筑百堵，
已见丰年咏华黍。周公待旦复何为，
赞赞宣王之复古。
卜居
高翥（宋代）

结屋离黄道，开门对白沙。
一庄千古月，三径四时花。
客至旋沽酒，身闲自煮茶。
相闻虫鸟外，不复听喧哗。
圆觉图赞
释如净（宋代）

一队猪狗汉，围绕业识幢。
只管要说傍人罪过，不知败缺自己贼贓。
{困木换力}，太平无象打一椎，
惊破虚空闪电飞。
正乐府十篇。路臣恨
皮日休（唐代）

路臣何方来，去马真如龙。行骄不动尘，满辔金珑璁。

有人自天来，将避荆棘丛。狞呼不觉止，推下苍黄中。

十夫掣鞭策，御之如惊鸿。日行六七邮，瞥若鹰无踪。

路臣慎勿愬，愬则刑尔躬。军期方似雨，天命正如风。

七雄战争时，宾旅犹自通。如何太平世，动步却途穷。
雨晴出游用岐亭韵
郭嵩焘（清代）

纵横玉局游，倾倒金壶汁。寒嘘日色薄，晴漾苔痕湿。

清酣赴今赏，眩惑迷前得。云驰旌旆翻，风戛筝弦急。

过树响山禽，叉鱼观水鸭。苍崖缀霜华，绀林拥烟幂。

桑果殿秋红，埴坟通岭赤。平池菱实熟，积陇棉花白。

弹棋每席地，沽酒或脱帻。日晕海棠羞，露泫芙蓉泣。

百眺足千欢，四美无一缺。山川狎游主，鱼鸟趣吟客。

归来得暝契，触眼峰高集。
武陵春雪
张斛（金朝）

天风吹雪满千山，不见桃花汎碧澜。洞里仙人贪种玉，岂知人世有春寒。
吊边人
沈彬（唐代）

杀声沈后野风悲，汉月高时望不归。
白骨已枯沙上草，家人犹自寄寒衣。
十月二十九日雪四首
苏辙（宋代）

鹞子一飞超涨海，蜂儿终日透晴窗。
心空莫著书千卷，客到长留酒半缸。
性命早知元有分，文章谁信旧无双。
何年结束寻归路，还看蟆颐下饮江。
蝶恋花 和张倩倩思君庸作
沈宜修（明代）

竹影萧森凄曲院。哪管愁人，吹破西风面。一日柔肠千刻断。

残灯结泪空成片。

细雨伤情过夜半。阵阵南飞，都是无书雁。薄倖难凭归计远。

梨花雨对罗巾伴。
送郑准赴举
贯休（唐代）

两河兵火后，西笑见吾曹。海静三山出，天空一鹗高。

赁居槐拶屋，行卷雪埋袍。他日如相觅，栽桃近海涛。
海盐张方洲太守慰予室燬临行赋赠 其三
史鉴（明代）

催花小雨湿春衣，江海茫茫越鸟飞。乐事赏心浑忘却，独将清泪送君归。
送新蓬州程倅
吴泳（宋代）

美人其犹龙，渴饮金泉水。
水铗又飞去，一息蓬池耳。
是时天气清，众绿事盥洗。
遐溘埃风，长袂蹑螭尾。
天阶甫一尺，民社犹千里。
还须手帝泽，为俗洗疮痏。
余力裁新诗，或可代封匦。
懊侬歌
佚名（南北朝）

江陵去扬州，三千三百里。
已行一千三，所有二千在。
采莲曲
白居易（唐代）

菱叶萦波荷飐风，荷花深处小船通。
逢郎欲语低头笑，碧玉搔头落水中。
题布袋和尚丰干禅师寒山拾得画卷
方回（元代）

丰干禅师降猛虎，布袋和尚愚小儿。老夫见画未亲见，唯喜寒山拾得诗。
十拍子
胡薇元（清代）

渌水环堤渐退，青山拥岸难描。十幅蒲帆来更往，卧听寒云枕上潮。

大江东去涛。

中酒愁过旅雁，推篷惊起潜蛟。谁把凉州哀怨笛，触动元龙意气豪。

月明红板桥。
正伏承泽深佥判学士贤友以正生朝宠贶佳篇辄
度正（宋代）

特立谁能为道谋，千钧岂可委庸流。
正涂壅底如丛棘，此意萧条若缀旒。
指掌人归容景慕，传心书在正研求。
恭惟天道何由谬，服力田畴自有秋。
新安石砚
汪藻（宋代）

冰蚕吐茧抽银忽，仙女鸣机号月窟。云绡裂断掷残繻，沦入空山作尤物。

中书君老不任事，蛛网陶泓空俗骨。故令玉质傲松腴，万缕秋毫聊出没。
忆长安。九月
范灯（唐代）

忆长安，九月时，登高望见昆池。上苑初开露菊，

芳林正献霜梨。更想千门万户，月明砧杵参差。
再用前韵答马紫崖侍郎二首 其一
王缜（明代）

六月暑烁冰力孤，渴病欲走卧西湖。正思烂雨除凡火，翻怪淤泥困坦途。

颜鲁顿超书画妙，孟仁深苦涕洟俱。人间俯仰已陈迹，安问浮云更有无。
重游紫云庵
李延大（明代）

不厌看山意，杖藜去复来。莲花千嶂合，竹叶一樽开。

倚槛秋容澹，挥毫暮色催。客游惊再至，僧已十方回。
欲明
韩偓（唐代）

欲明篱被风吹倒，过午门因客到开。忍苦可能遭鬼笑，

息机应免致鸥猜。岳僧互乞新诗去，酒保频征旧债来。

唯有狂吟与沈饮，时时犹自触灵台。
送立上人偕沈东皋谒吴退庵
释文珦（宋代）

阖闾城里去，瘦沈是同舟。
不用悲游鹿，唯须问狎鸥。
夕阳空茂苑，残雪遍长洲。
太守相逢日，言诗定点头。
菩萨蛮
许玠（宋代）

西风又转芦花雪。故人犹隔关山月。金雁一声悲。玉腮双泪垂。

绣衾寒不暖。愁远天无岸。夜夜卜灯花。几时郎到家。
题抱膝庵
王柏（宋代）

一室方方丈，名标抱膝新。
有书宜勘古，无学可留宾。
静坐神明固，清谈滋味真。
传家名刻在，长对草庐人。
禅月台 其二
韩淲（宋代）

僧清知野逸，禅月有高台。自是登山去，谁非入寺来。

孤花明密叶，落絮起荒苔。香篆茶瓯久，昏钟我未回。
凌波仙
钟嗣成（元代）

钱塘人物尽飘零，
赖的斯人尚老成。
为朝元恐负虚皇命。
凤箫寒，鹤梦惊，
驾天风直上蓬瀛。
芝堂静，蕙帐清，
照虚梁落月空明。
醉花阴 和薇隐韵
王采薇（清代）

嘹唳归鸿惊社后。旅馆乡心逗。梦入晓云飞，绿遍天涯，不认门梦柳。

露桃影里人非旧。春也应难久。风日又清明，独对残红，寂寞帘垂昼。
马上闲吟七首 其七
施补华（清代）

椎冰凿雪谒官人，圣代重逢日月新。万里一心依北极，乾隆皇帝子孙民。
病免后喜除宾客
白居易（唐代）

卧在漳滨满十旬，起为商皓伴三人。

从今且莫嫌身病，不病何由索得身。
至西宁赋赠张大令
屈大均（明代）

一水曲穿林，沿洄信几深。路从幽鸟问，城向乱云寻。

渐到弦歌地，遥闻鸾凤音。政成因孝友，公暇每登临。

徭女仙灵口，罗人父母心。花重封锦石，月更奏瑶琴。

风雅持当代，神明答所钦。干旌劳见访，几杖欲求箴。

作脍多葵鲤，开屏有孔禽。筑台先郭隗，在幕复陈琳。

史氏循良传，韦家讽谏吟。为君频搦管，相和始于今。
木兰花慢
王恽（元代）

壮东南一柱，分阃寄，事非轻。见雨露思纶，河山带砺，勋府元盟。

依依汴堤杨柳，甚一朝、光彩动旗旌。晓日千梁浮蝀，春风百雉严城。

临轩鼙鼓正凝情。忠孝旧家声。看奕世功名，麒麟高阁，宛转丹青。

绿波北潭花影，又一年、春好是清明。彩袖一杯寿了，望中三楚云平。
待漏院吟
刘邺（唐代）

玉堂帘外独迟迟，明月初沉勘契时。

闲听景阳钟尽后，两莺飞上万年枝。
宿李少府园林
黄滔（唐代）

一壶浊酒百家诗，住此园林守选期。深院月凉留客夜，

古杉风细似泉时。尝频异茗尘心净，议罢名山竹影移。

明日绿苔浑扫后，石庭吟坐复容谁。
登三乡寺阁
蔡襄（宋代）

历览宜阳道，披轩临朔风。
地疑尘世外，人尽画图中。
岩曲疏钟答，村前小彴通。
水烟寒更白，山气晓微红。
游宦真浮梗，流年似转蓬。
长怀无所寄，尽日送归鸿。
和阎子济韵二首 其一
卢亘（元代）

愁忧无端来，有巧不容措。平生兔三窟，挂网不知惧。

君子事明哲，为善天下妒。俯仰无愧怍，于以理世务。

祸罹忽然至，不幸我岂恶。所以终百年，任运恒优裕。

哀哉古屈子，死岂忠贞误。委质复洁身，谗口焉得污。
步虚词二首 其一
赵佶（宋代）

一气化之元，邈在两仪先。宝埒驰金马，真香喷玉莲。

飞空按龙辔，梵响导芝軿。绵永长春劫，翱翔无色天。

初真难晓谕，以此戒中仙。
时宰生日诗三十绝 其六
周紫芝（宋代）

万骑边声久不闻，蓬莱宫殿日长春。君王勤俭无行乐，闲作宸奎赐近臣。
秋怀 其三
卫宗武（宋代）

往事挽不回，新愁推不去。秋叶既辞柯，滋荣春复吐。

榆年逝如流，颜色宁反古。展书圣贤对，援琴儿女语。

抚时耿予怀，聊以释百虑。馀生欲何为，将随草木腐。
授官后，呈黄石斋、曾二云两师
钱澄之（清代）

艰难雪窖向南奔，万里惊看双笔存。却幸荐由文举牍，更怜身出陆公门。

浮名海内今谁在？吏道中朝久不尊。啸傲半生成小草，好持冰蘖报师恩。
荒田行
刘敞（宋代）

大农弃田避征役，小农挈家就兵籍。良田茫茫少耕者，秋来雨止生荆棘。

县官募兵有著令，募兵如率官有庆。从今无复官劝农，还逐鱼盐作亡命。
东兴铺二首
赵文（宋代）

老老堂前寿酒杯，乡人曾羡锦衣回。
那知此日还乡处，剩有东轩长老来。
题黄连步接官亭壁
鄱阳妇人（宋代）

故里萧条一望间，此身飘泊叹空还。
感时有恨无人说，愁敛双蛾对暮山。
梅花
蒋锡震（清代）

竹屋围深雪，林间无路通。暗香留不住，多事是春风。
早行
陆游（宋代）

寒漏参差断，晨鸡次第鸣。
匆匆半枕梦，草草一杯羹。
泽国多逢雨，闲人不计程。
云间出寸塔，迎我有余情。
传画美人戏成
李纲（宋代）

美人颜色娇如花，鬒发光翳朝阳鸦。玉钗斜插翠眉蹙，岂亦有恨来天涯。

画工善画无穷意，故把双眸剪秋水。丹青幻出亦动人，况复嫣然能启齿。

年来居士心如灰，草户金锤击不开。纵教天女来相试，虚烦云雨下阳台。
咏史五首 其二
江瓘（明代）

曼倩滑稽雄，阊阖能叫啸。一言绐侏儒，金门始待诏。

怀肉虽不恭，九重翻一笑。倡优恣诙谐，谏苑中机要。

庭议斩董君，宣室不得召。玩世依朝隐，赡词亦微妙。

高咏卫简篇，斯人可同调。
峡路山行即事十首
袁说友（宋代）

环山翠幄远尤清，柏叶丛枝到地生。
恰傍浓阴深处过，无端杜宇两三声。
竹符
宋煜（宋代）

仙篆元非世俗书，笔端会把鬼神驱。
当年笔迹今何在，洞客争传笔叶符。
步月
文同（宋代）

掩卷下中庭，月色浩如水。秋气凉满襟，松阴密铺地。

百虫催夜去，一雁领寒起。静念忘世纷，谁同此佳味。
三用韵
何梦桂（宋代）

贫女伤莫年，有泪不可挹。
秦川五色锦，半世劳独织。
织花空过眼，新故总尘迹。
抚机悲岁年，颜貌非故夕。
妾心比锦丝，丝长恨无极。
绣衾双鸳鸯，抱此欲谁过。
活桑叹黄陨，尚肯赋梅实。
悠悠世上儿，何处堪食息。
晚步阡陌见水珠逡逡上沿苗叶月华露彩相映清
姜特立（宋代）

水珠卷苗叶，夕气转阴机。
浩露添璀璨，明蟾坐发挥。
静窥关物理，行拂上人衣。
除却长沮伴，能知此竟稀。
第八十八答麻三斤颂
释义青（宋代）

三年一闰大家知，也有颟顸不记时。昨夜雁迥沙塞冷，严风吹绽月中枝。
早春十咏 其七
王畛（元代）

鲜鲜墙根草，春染千堆蓝。光凌青袍色，梦入新诗谭。

□马思塞北，阳乌辞江南。欣然郁吾目，生意性所L。
踏莎行（季功席上赋，时移尊就月，凉意甚佳，主人亲摘阮以娱客，故云）
郭应祥（宋代）

露湿冠巾，风生襟袖。月华耿耿明如昼。主人情意十分浓，阮咸明膝清音奏。

渐永更筹，新凉气候。穿针乞巧看看又。却怜相聚日无多，偷闲且可陪觞豆。
和衡侄题孙德明墨梅
慕容彦逢（宋代）

霜风栗烈砭人肌，又是江南梅发时。写影寻真未端的，此心隐处是南枝。
五位 其二
释正觉（宋代）

偏中正，海云依约神山顶。归人鬓发白垂丝，羞对秦台寒照影。
贺新郎·仙鹊梁银汉
葛长庚（宋代）

仙鹊梁银汉。见青原白鹭一点，秋光犹嫩。青鸟密传云外信，王母夜临香案。与河鼓、天孙为伴。太素真人乘此景，到芗城、即嗣胡忠简。南极上，星璀璨。松溪居士多词翰。是神仙风骨，元自无心仕宦。人道月卿临总饷，便合机廷揆馆。还又爱、山林萧散。玉女金钟萦暖响，指灵椿、仙鹤祈遐算。公自有，青精饭。
李昭象书堂
释希坦（宋代）

废兴生死妄安名，山水何曾改旧清。孰谓堂空人已往，溪声还作读书声。
送欧阳
姚勉（宋代）

祠宇重修复旧观，喜知家世未灰寒。
只今陛下如仁祖，安得先生作谏官。
病减枕上五首 其四
陈渊（宋代）

尘埃子石蒙蛛网，残落霜毫暗藓纹。未把语言为戏剧，新年不作送穷文。
送别周宪使
程公许（宋代）

春风浩荡龙泓口，逢逢船鼓惊雷吼。
皇华使者拜捧徽书，万里雷帆上南斗，
岷发报上下十六城，后先持节知几人。
公来非争赫赫名，止水何曾风浪生。
腕里权衡一，庆笔，
与天通处惟恐钦恤。熟知疾恶有刚肠，
乃似霜空鹰隼击。挠之不浊澄不清，
渠自好丑吾何心。蔽以一言仁者勇，
嗜欲浅者天机深。畴昔声华塞穹壤，
旰食遥知渴忠谠。纷纷鳅鳝困掇拾，
纵壑之鳞多漏纲。公归便合横南术，
或袖谏纸朝明光。好将外台督奸手，
锄却廿年荆棘荒。功名时来宁我贷，
不配之傅轩冕外。揽辔埋轮自一时，
至今日月炳前载。才疏意广一腐儒，
青冥倚公借吹嘘。病卧锦江八十日，
出门搔首空踟蹰。西南望远长安日，
寒隽陆沉几靠是。乞与开陈政事堂，
更把夹囊细收拾。军兴料须色目繁，
师老力屈民烦冤。养疽一朝思溃裂，
庙谋得不忧本根。三年福星耀参蟛，
爱士如渴民如命。只今归觐太微庭，
勿忘棠郊日延颈。腐儒州县基浮沉，
肮脏羞作附骥蝇。伫公入和南风琴，
磨岩大书颂中兴。
濮中言怀
沈千运（唐代）

圣朝优贤良，草泽无遗匿。人生各有命，在余胡不淑。

一生但区区，五十无寸禄。衰退当弃捐，贫贱招毁讟。

栖栖去人世，屯踬日穷迫。不如守田园，岁晏望丰熟。

壮年失宜尽，老大无筋力。始觉前计非，将贻后生福。

童儿新学稼，少女未能织。顾此烦知己，终日求衣食。
题升山
任生（唐代）

城外升山寺，城中望宛然。及登无半日，欲到已经年。
桂隐纪咏·尚友轩
张镃（宋代）

相别音书断，相逢语话稀。
平生胶漆处，正要世情疑。
偈颂四首
释了朴（宋代）

清白传家，赤穷到骨。
心似寒灰，口如木突。
纵有此地儿葛藤，尽机也拈不出。
凭何接待方来，聊与一掴一咄。
刘伶
徐钧（宋代）

宗尚无为学有原，背违师训亦安然。
至于身死便埋说，明犯庄书所戒言。
送韩湘赴江西从事
姚合（唐代）

年少登科客，从军诏命新。行装有兵器，祖席尽诗人。

细雨湘城暮，微风楚水春。浔阳应足雁，梦泽岂无尘。

猿叫来山顶，潮痕在树身。从容多暇日，佳句寄须频。
守郡不能同宪使仓使游灵岩
袁说友（宋代）

秋风敲叶漾湖光，两两星华古寺傍。
晓日一川迎使节，晚山十寺送归艎。
风流我已非山简，宾客公应念葛强。
岂是清游本无分，纷纷雁鹜苦相妨。
闺中词二十首有序 其十 野航
张元凯（明代）

兰桨轻摇莲叶开，孅孅罗袜净无埃。雨云不向巫山去，容与还从洛水来。
红林檎近
杨泽民（宋代）

梅信初回暖，风棱犹壮寒。禾稼响圭璧，帘旌隐琅玕。门外群山尚满，窗前数片馀残。冻成潜有鱼翻。东风渐生澜。

杖策扶半醉，燕寝有馀欢。儿童自捧，皑皑调蜜盈盘。兆丰穰和气，来呈美瑞，莫同轻薄飞絮看。
乌沙镇避风
王十朋（宋代）

风避乌沙镇，心怀白帝城。峡中险已过，江上浪宜平。
忆瑶姬 白秋海棠
庄棫（清代）

凉意当门。看玲珑琢玉，一抹烟痕。画屏新梦转，映玉阶罗袜，月痕黄昏。

微融粉褪，细贴黄匀。更净无暗尘。就侬还撇低旋顾，心事谁论。

到此际、恁解温存。冰纨掩面，纤素含颦。香户谁共倚，怕玉簪相对，先为消魂。

蓝桥杳，银烛空陈。阑干凭独倚，西风冷、罗袂单寒手自扪。
春挽友三舅知县还山
度正（宋代）

衣冠推甲族，诗礼自深长。
雅意如诸谢，名章似晚唐。
乱流浮小艇，绕屋种修篁。
胸次浑如许，行藏已两忘。
题国清寺
刘知过（宋代）

野人游遍天台寺，究竟招提此最奇。
十里远排清荫入，五峰如按画图窥。
隋初便有高僧传，火后都亡过客诗。
重到定知非远约，岸巾高处立多时。
时人为玉莹语
佚名（隋代）

欲向南，钱可贪。遂向东，为黄铜。
曹都统诗
阳枋（宋代）

胸中陈法久堂堂，卯岁边戎真漫狂。
伫看胜齐归一喜，未饶破漫说三当。
弓刀早落风云会，衮绣行依日月光。
已撰磨崖碑万字，为君题破碧苔苍。
郫县春日吟
吴泳（宋代）

无穷官事日装怀，甫及芳时略放开。
骚仆编排诗社去，酪奴勾管醉乡来。
清溪路中寄诸公（一作寄韦于二侍御）
崔备（唐代）

偏郡隔云岑，回溪路更深。少留攀桂树，长渴望梅林。

野笋资公膳，山花慰客心。别来无信息，可谓井瓶沉。
少傅王公书来谓贞节碑制有泰山之遗不胜愧叹
邵宝（明代）

吾碑敢学泰山碑，不谓溪翁谓似之。天地深恩明主诏，春秋巨笔傅臣词。

石钟追动蒲牢角，风榭馨香柏树枝。山鬼自今须敛避，文星五夜照南离。
吴汉逸挽词二首 其一
孙觌（宋代）

臞翁自是列仙儒，豪气骎骎若不除。东阁寻梅诗满箧，西郊问柳酒盈车。

奇礓屡访陈仓鼓，古漆空存汲冢书。不信青山解埋玉，定应碧海控鲸鱼。
次韵洪致远春日绝句二首 其二
周孚（宋代）

卧病尘尊久不开，知君新棹酒船回。似嫌白发非春事，不向东风遣信来。
咏蒲鞋
刘章（两汉）

吴江浪浸白蒲春，越女初挑一样新。才自绣窗离玉指，

便随罗袜上香尘。石榴裙下从容久，玳瑁筵前整顿频。

今日高楼鸳瓦上，不知抛掷是何人。
释奠应令诗 其二
陆倕（南北朝）

巍巍储后，实等生灵。克岐克嶷，夙智早成。无论岳跱，岂匹泉淳。

桂宫恧誉，兰殿惭声。
松石轩
饶介（元代）

苍松郁郁石嵯峨，上下因依有女萝。虎魄凝流千岁少，羊群分跪一拳多。

所须为地期相向，遂以名轩示不磨。宾客定如东阁盛，或来醉卧或吟哦。
自题
胡绾（宋代）

我为平易政不苟，无复遣人夺农作。
看汝鼓腹乐太平，老瓦盆中盛酒酪。
夜过黄茅峡宿峡口不寐
谢兰生（清代）

干篙拄滩行，十拄不失一。人顽讵如石，悍斗乃竟日。

船回沙嘴平，水转峡角出。黑暗支祁潭，深阻老蛟窟。

余力且支撑，触险肆奔突。熊熊望赤虬，远映路未失。

谁敢然温犀，照耀到水骨。荒洲暂停桡，风大水潏沕。

蹲夷拥孤裘，寒减心更栗。嗟哉掺舟人，尔劳我弗逸。

尔劳暂安眠，我劳何时毕。
谢人寄茶
王洋（宋代）

建溪珪璧能圆方，万钱一啜人轻偿。
奔胜千里羞贡篚，天应不数金钱纲。
侯家钱如大国楚，陵肉渑浆推大户。
早知烦滞厌膏粱，贵此新香两三数。
一朝百室困干戈，在十于今或去五。
老工既死无黄刑，仿佛儿孙追故步。
谁令远寄山泽仙，来洗沈疴太华巅。
攻顽治癣恨无术，且共山头玉井莲。
仇勤更语抱琴客，不用君归人未眠。
游洞庭
汤仲友（宋代）

寒色满空山，悠然一径闲。
鸟啼黄叶外，人度翠峰间。
古殿藏云气，唐碑带藓斑。
未穷幽绝处，兴心忽思还。
寿世皮老任四十又一时任避客罗浮
张家珍（明代）

谢墅幽怀记昔时，邦家如鼎命如丝。岂图此日酌春酒，拟向名山采石芝。

艺秫一区徒买醉，著书明世待诸儿。共惟伯阮栽培力，长叹馀生未有涯。
次韵答天启
曹辅（宋代）

天兵连营十万釜，烈烈威声震西土。昆崙月窟扫欲空，岂止斯民被时雨。

贺兰狡兔遁三穴，黄口娇雏永离乳。临机一失挫铦锋，谁愿忠言如药苦。

吾乡蔡子喜谈兵，早岁曾过阿戎语。逸才自擅鹦鹉赋，高韵仍为鸲鹆舞。

方略应须敌万夫，徒击韩嫣笑当户。政宜弱冠请长缨，系取单于置高俎。
陕州醉赠裴四同年
杜牧（唐代）

凄风洛下同羁思，迟日棠阴得醉歌。

自笑与君三岁别，头衔依旧鬓丝多。
秋风二首次子美韵 其一
李纲（宋代）

秋风淅淅吹南山，胡骑凭陵窥汉关。金舆玉辇幸沙漠，两载于今犹未还。

中原道路尽豺虎，择肉渐觉来荆蛮。运筹帷幄策安在，毋事推注移文间。
临江仙
范成大（宋代）

万事灰心犹薄宦，尘埃未免劳形。故人相见似河清。恰逢梅柳动，高兴逐春生。

卜昼匆匆还卜夜，仍须月堕河倾。明年我去白鸥盟。金闺三玉树，好问紫霄程。
咏桃李杏梨四花各以士事比之 其一 桃
许传霈（清代）

才士年华一望新，好将红紫斗芳辰。奇文焕烂殊平淡，绝世声名得笑嚬。

艳福许消金谷酒，凡枝不到武陵春。恒蹊此日推先步，多少秦人未问津。
连朝
张镃（宋代）

连朝溪雨溢荷塘，流水倾银万叶香。
不是风吹乱花侧，那知处处著鸳鸯。
荅陈华仲二首 其一
贡奎（元代）

海上三神山，上有学仙侣。泠泠紫箫声，吹作飞凤语。

回飙荡溟海，散落成烟雨。岂无知音者，一振九苞羽。

持之献天庭，上以奉明主。
郾城道中阻雨
毕仲游（宋代）

秋雨连三昼，羸骖驱不前。气昏吁可怕，云断复相连。

风急时翻盖，泥暄懒著鞭。穷途不须问，吾道付高天。
秋江吟
王孙蔚（清代）

轻舟如冯虚，江碧峰影倒。寥宇无尘埃，晴光动菱藻。

幸因归棹闲，历此湖山好。寓眺日夕殊，佳景恣幽讨。

向暮下江城，霜砧处处捣。时序已如此，我颜得无老。

楚山风雨来，一夜白秋草。
和紫阳先生感兴诗二十首 其二十
刘黻（宋代）

圣人不可见，犹幸闻绪言。万古宇宙立，一脉理义温。

专门凿私智，百家起豗喧。太阳炳离照，坐收烟雾昏。

鲁语本非略，轲书岂为繁。资之岁月深，左右皆逢原。
游淡岩 其二
曾丰（宋代）

谽谺万状眼中奇，四顾三叹天下稀。秦帝诏方宣美意，徵君心下悟危机。

追随谈姓俱韬晦，邂逅涪翁并发挥。却羡桃源人更会，和名和姓袭鸿飞。
鹤
张栻（宋代）

月底风前意味多，不妨伫立胜婆娑。
轩中君子知多少，遣汝乘轩看若何。
题康侍郎所居二首
林季仲（宋代）

莫道水清偏得月，须知水濁亦全天。
请看风定波平后，一颗灵珠依旧圆。
拟寒山寺 其一○六
释怀深（宋代）

世人贪积财，受尽种种苦。求时多辛勤，守时足忧怖。

散时哭不休，死时恋不去。轮回六趣中，只因为物误。
西江月
吕本中（宋代）

酒罢悠扬醉兴，茶烹唤起醒魂。却嫌仙剂点甘辛。冲破龙团气韵。

金鼎清泉乍泻，香沈微惜芳薰。玉人歌断恨轻分。欢意厌厌未尽。
宁宗郊祀二十九首
学士院（宋代）

［黄钟为角］华盖既动，紫微洞开。
星枢周旋，日车徘徊。
灵兮顾佑，灵兮沛来。
载燕载娭，式时坛垓。
七不堪诗七首
宋祁（宋代）

五不堪，未始临丧吊。
倍重秦失号，礼讥老聋笑。
湖山
陆游（宋代）

山崦桑麻路，柴门鸟雀声。
老巫祈社雨，小妇饷春耕。
送唐信州
赵蕃（宋代）

立朝因事去，治郡乞身归。
世议无公是，人情有独非。
陶潜深避俗，张翰早知几。
试问还家乐，娱亲只采衣。
诃衍弟以甲辰浴佛日受老人付授志喜
释今无（明代）

三十年前早诞生，指天今又属罗云。击开寺竹原龙种，呼起神鹞突洞云。

内绍步移非干蛊，再参智过始超群。船头愧杀秕糠我，东去西之暂任君。
郡中对雪
姚合（唐代）

霏微著草树，渐布与阶平。远近如空色，飘飏无落声。

飞鸦疑翅重，去马觉蹄轻。遥想故山下，樵夫应滞行。
草
贾似道（宋代）

草木起寒色，望来秋更清。
舟横遥夜月，风度隔城更。
避俗心虽在，休官疏未行。
空惭旧吟侣，有句续唐声。
同天隐少章游嵩少怀元明
李弥逊（宋代）

秦公我辈士，早踏翰墨场。
万言若投石，十年犹枯囊。
苦欲泛江海，有亲在高堂。
牢落京华春，门无一壶浆。
长鞭策瘦马，送我古道旁。
怜我值险艰，赤心写摧伤。
铿锵五字句，势雕鹗翔。
感此坐矫首，星星鬓成苍。
西风小摇落，雨洗烟岚光。
嶂晓露孤秀，野阴棲暗芳。
更携鲍谢流，履尽千岩霜。
搜奇得幽深，访古到渺茫。
月落潭影空，清吟殊未央。
缅怀此芝宇，百忧绕回肠。
三叹已哺食，十起中夜床。
云埋长安日，魂梦不敢骧。
茂苑富山水，结庐予所尝。
我欲放船下，卜邻俯沧浪。
耦耕种秫田，共扫三径荒。
头白青山里，长歌乐岁觞。
感皇恩
王恽（元代）

叠嶂际清江，枫林辉映。潮落波平镜光静。六朝兴废，都付渔郎烟艇。

莼鲈香正美、秋风冷。

笳鼓归来，风云增胜。梦里无烦想幽景。风流公子，写出五湖高兴。

画中还领取、江山影。
谒张丞相祠
黎民怀（明代）

季冬风日凄，于役溯燕阙。旧疆遵五岭，雄图肇百越。

还顾天井遵，回互秦山别。关门凝紫烟，陇梅欺芳雪。

翼翼曲江祠，羹墙访遗哲。岂伊宏词选，风度自殊绝。

再陟承明庐，文武见彰设。洋洋白羽挥，煌煌金鉴晢。

拜相启江南，凿岭神功揭。唐历弥千祀，高名齐稷契。

茫茫抚鸿舆，地灵由人杰。
呈李赣州四首 其四
赵蕃（宋代）

学时元草草，赋就每匆匆。竟复无真好，空令坐枉穷。

春风才乱鸟，秋雨又鸣蛩。笑我胡为者，真成浪自攻。
喜得毳牧上人书
齐己（唐代）

吴都使者泛惊涛，灵一传书慰毳袍。别兴偶随云水远，

知音本毳国风高。身依闲淡中销日，发向清凉处落刀。

闻著括囊新集了，拟教谁与序离骚。
伤春
华岳（宋代）

初入京华菊荐香，途中今已过春芳。
十年却走万余里，两鬓几粘一半霜。
却酒不禁春黯淡，落花愁时月昏黄。
不堪夜半归心切，更被杜鹃啼断肠。
百香诗 其六十六 灯花
郭居敬（元代）

开时浑不待春光，一蕊银釭冷焰长。檐影无风深处静，不愁蜂蝶暗偷香。
飞雪满群山 雪霁
陈维崧（清代）

万瓦银皴，千门粉窖，六街帘幕疏疏。断桥红板，小帘黄布，一齐映入冰壶。

幽人无个事，閒屏当、吟轩钓车。桓家寒具，王郎水厄，活火沸风炉。

女墙上、霞笼积素，藐姑仙子，春透肌肤。明妆酒晕，檀腮茜捻，江天此景难图。

诗颠兼酒恼，听滴沥、邻家玉蛆。谁堪共饮，街南且拉诸狗屠。
高宗皇帝挽词 其六
洪刍（宋代）

翼善能传圣，巍巍又见尧。才逾知命岁，已禅拱辰朝。

玉册三加峻，琼宫十闰超。大章传懿铄，稽古耀宗祧。
奉送温甫主簿赴昌元新任
度正（宋代）

年来昌合颇多懦，满目青山秀不枯。
隐者能通三圣易，贤良更缵六经图。
簿书整暇抛官束，朋友从容味道腴。
我已倦游还旧隐，新吟时寄几篇无。
孙君挽辞
王安石（宋代）

丧车上新垄，哀挽转空山。
名与碑长在，魂随帛暂迁。
无儿漫黄卷，有母亦朱颜。
俛仰平生事，相看一梦间。
再次韵十首
陈造（宋代）

进业湖海窄，取名丝缕轻。
因君论前辈，卫道有金城。
潢潦先知本，机缄贵用情。
灵台与秋日，炯烛古今明。
齐天乐（临江道中）
杨泽民（宋代）

护霜云澹兰皋暮，行人怕临昏晚。皓月明楼，梧桐雨叶，一片离愁难翦。殊乡异景，奈频易寒暄，屡更茵簟。案牍纷纭，夜深犹看两三卷。

平川回棹未久，简书还授命，又催程陵，贡浦南游，桃江西下，还是水行陆转。天寒雁远。但独拥兰衾，枕檀谁荐。再促征车，月华犹未敛。
贾天锡惠宝薰乞诗多以兵卫森画戟燕寝凝清香
黄庭坚（宋代）

石蜜化螺甲，榠樝煮水沈。
博山孤烟起，对此作森森。
下渚秋暮
周弼（宋代）

浅滩近渚沙相接，水落渔人朝暮涉。
摵摵风鸣若雨来，绕堤吹散乾荷叶。
寄王深甫
刘敞（宋代）

城东与城西，相去咫尺耳。不得同朝夕，譬如隔山水。

况兹历三秋，正复累百里。念我谁与游，怅然岂能已。

古人称莫逆，未必居密迩。自嫌感豫深，更失笑谈理。

寡陋使心忧，空虚见人喜。观过而知仁，且当谢君子。
雪 其三
徐积（宋代）

侯款诸祠方彻奠，车回五骏既投鞭。云如大练生淮浦，雪似繁星落楚天。

有客弄花知乐岁，何人感物惜流年。南城病仆惟沽酒，西郭诗章但买笺。

隐伏急因明处见，垢污多自夜来鲜。佣将粺谷才糊口，拾去濡薪未息肩。

白面韝鹰红锦臂，乌山围兽赤缯旃。却燃灯坐疑为梦，欲上楼看恐有仙。

玉镜台前侵皓月，碧纱窗外弄青烟。树头还有鸿栖否，船是寒沙水畔田。
闻延州警
郭稹（宋代）

塞日兵前惨，城烟战后无。
分明千帝纪，况乃畔天都。
桂玉京师涌，金汤鄜路孤。
迟回思庙筭，端坐愧龙图。
忧旱词四首次周太保韵 其四
黄佐（明代）

螮蝀不可指，矧可刑使雨。氛祲未讵销，霖泽自为阻。

燮调付茂宰，陶钧自明主。天居崇万里，齐州隔九土。

荐馨维齐明，厚生在农扈。嗔雷怒未平，场苗青几许。

龟肠营一食，鹑衣成百缕。颇闻禁苑凉，凤吹导鸾簬。

忧来奏虞弦，操缦且调柱。
留题马溪寺二首即用前韵
程公许（宋代）

玉笋竞秋爽，翠屏张晓晴。
天开金地胜，鼎峙紫霄撑。
见说禅心静，能调异物狞。
十方芗水海，何处不澄清。
季夏望日博罗韩煦仲过访镜园晚泛木兰堂玩月以落日放船好轻风生浪迟为韵得六言十首 其九
邓云霄（明代）

风传蘋末微凉，棹拨縠纹细浪。君看月映红霞，何异花明锦帐。
朝中措（寿十八兄）
韩元吉（宋代）

清霜著柳夜来寒。新月印湖山。共喜今年称寿，一尊还在长安。

人间千载，从教鹤发，且驻朱颜。看取烟霄平步，何须九转神丹。
颂古五十五首
释绍昙（宋代）

黄金肌骨铁心肠，晓出重城眩巧妆。
赚入涅槃门路去，连天荒草看人忙。
避贼书事十三首 其八
左纬（宋代）

保城恃义兵，误事真可惜。国家久升平，谁复睹锋镝。

一旦驱市人，纷然冒矢石。逢敌先弃戈，罪之不可得。
果山春郊即事七首
吴泳（宋代）

晴岚扑扑染人衣，龢意溶溶接岸陲。
春事平铺都放着，不应只认小桃枝。
赠少年甄姓
欧阳建（魏晋）

五百年来住此村，梅花妆点雪芳芬。柴门旧少贤人扫，太极分经孺子论。

曾子大贤还儆省，周公元圣亦忧勤。从今再勉三年力，四海人应识得甄。
偈颂一百一十七首
释绍昙（宋代）

池开口镜奁，山耸青螺髻。
急著眼来看，不得作境会。
觌体全彰解脱门，一蹭牢关百杂碎。
谒陵道中
李义壮（明代）

西北半明灭，悲风催夕阴。紫云团隧道，红叶入霜林。

天地河山老，松楸雨露深。遣弓攀莫及，回首罢登临。
六月十四日大雨少顷月如昼
李流谦（宋代）

火云忽改色，大雨卷地来。
淝水万貔貅，一战山岳摧。
须臾天宇霁，刮扫无纤埃。
佳月流清辉，琼瑶碎六街。
薄泥阻微步，庭除重徘徊。
清坐对石友，晤语修竹斋。
惜无名酒耳，孤咏畅冲怀。
小除夜泊池阳
张娄（清代）

遥指池阳郭，收帆暮色苍。渐闻乡语变，始信客途长。

夜短潮催月，江寒雁报霜。惊心更岁晚，不柰九回肠。
送胡校书秩满归河中
耿湋（唐代）

古树汾阴道，悠悠东去长。位卑仍解印，身老又还乡。

河水平秋岸，关门向夕阳。音书须数附，莫学晋嵇康。
次韵承君见寄 其一
邹浩（宋代）

纷纷市道久成风，平地青楼作帝宫。白玉相看有君子，坐令高议薄冥鸿。
和圣徒洛中九老会
元绛（宋代）

五日佳辰郡政闲，延宾谈笑豁幽关。
阊门歌舞尊罍上，林屋烟霞指顾间。
德应华星临颍尾，年拘皓发下商颜。
名花美酒疏钟永，坐见斜晖隐半山。
过游源驿
吕南公（宋代）

游源驿里壁间诗，去岁经过一览时。客子面皮真铁铸，閒人公论是灵旂。

有谁谑浪慵开口，只我哀怜为敛眉。多谢县侯新荡涤，从今莫恨放行迟。
己亥杂诗 其二三一
龚自珍（清代）

九流触手绪纵横，极动当筵炳烛情。若使鲁戈真在手，斜阳只乞照书城。
浪淘沙 观天魔舞
史鉴（明代）

璎珞五花冠。云鬓䰐鬖。霞衣缥带缀琅玕。玲舌轻弹天乐响，人在云端。

弓样转弯弯。左右回盘。镜光如月照孤鸾。天女散花穿队子，环佩珊珊。
送湖南张仓解官还建昌九首
廖行之（宋代）

从来唐治数开元，百辟谁知产乱原。
惟有曲江金鉴在，从昆能不效忠言。
织图二十四首 其八 采桑
楼璹（宋代）

吴儿歌采桑，桑下青春深。邻里讲欢好，逊畔无欺侵。

筠篮各自携，筠梯高倍寻。黄鹂饱紫葚，哑咤鸣绿阴。
和资政侍郎湖亭杂咏绝句十首·苔径
梅尧臣（宋代）

林间夏雨滋，复有斜阳照。
绿净不摇风，从教春草笑。
感皇恩（和才仲西山子）
王以宁（宋代）

千古洞庭湖，百川争注。雪浪银涛正如许。骑鲸诗客，浩气决云飞雾。背人歌欸乃，凌空去。

我欲从公，翩然鹄举。未愿人间相君雨。笭箵短棹，是我平生真语。个中烟景好，烦公句。
八骏图
杜荀鹤（唐代）

丹雘传真未得真，那知筋骨与精神。

只今恃骏凭毛色，绿耳骅骝赚杀人。
广宁桥怀韩有功
朱袭封（宋代）

河梁风月故时秋，不见先生曳杖游。
万叠远青愁封起，一川涨绿泪争流。
酬道芬寄画松
刘商（唐代）

闻道铅华学沈宁，寒枝淅沥叶青青。

一株将比囊中树，若个年多有茯苓。
菩萨蛮 女伶索赠即书其便面
王倩（清代）

梧桐雨洗池塘碧。卷帘花气丝丝湿。纨扇晚生凉。步摇簪鬓双。

冰绡通体薄。合唤玲珑玉。记听四弦秋。月明人欲愁。
绍兴道中
释绍嵩（宋代）

古岸侵烟出，沙冈拥地形。
断桥人寂寂，竟日雨冥冥。
丘壑胸中事，乾坤水上萍。
诗成何用好，聊以记飘零。
醉落魄 被酒感赋
徐釚（清代）

官亭日暮，柳绵已著斜阳树。心情小恶丝千缕。又值花飞，断送情脂雨。

唾壶击碎悲难住。银瓶指点尝清醑。雄心肮脏高歌去。

袁伏羞呼，醉拍雕阑语。
卧病京师蒙少伊察院惠米因叙归怀奉呈
周行己（宋代）

卧病逾三伏，辞乡已四年。故人分禄米，邻舍贷医钱。

志业其如命，行藏休问天。吾归舟已具，老去合求田。
杂咏八首
王安石（宋代）

古风致逊悌，班白见尊优。
薄俗谬为恭，独在势权尤。
伏波迷俯迎，爱礼坐成仇。
齗齗洙四间，岂是老者羞。
或遗木瓜有双实者香甚戏作
陆游（宋代）

宣城绣瓜有奇香，偶得并蔕置枕傍。
六根互用亦何常？我以鼻嗅代舌尝。
梅川行
利登（宋代）

我来苍山未一日，平固弄抹剽宁邑。
此时乌合犹惧官，风鹤入耳心早寒。
来无与角去无捕，堂堂墟邑自来去。
堕军长寇那可言，初时数百俄数千。
受旗翕忽亘千里，聚落一烬如卷水。
就中闺女尤可愁，肩缗背箧步牵牛。
重重阙地搜伏窖，谓无白日再天晓。
我时避盗逃佛岩，亲眼见盗循山南。
红葛蒙头履躔顶，萦身铁被翻红浪。
招贤三尺刃如霜，夹以巨盾张朱钥。
皇皇我寨神呵护，山上澄明山下雾。
路边踯躅不敢前，依依遂犯连湖去。
六盗飞红登其巅，环山叫呼声连天。
纷纷扑雪半空落，赤子甘心自投壑。
州忘县邑县忘乡，我实自弱非贼强。
捐金买静恐不售，尸祝鼠辈拖朱黄。
何人此日不为盗，已矣独叹吾生忙。
已矣独嗟吾生忙，乾坤回首空斜阳。
悟空寺
乌斯道（明代）

层楼杰阁护慈云，暮鼓晨钟咫尺闻。峰削芙蓉天际好，径随薝卜涧边分。

清风玉佩来仙侣，静夜篝灯检律文。大海一沤吾未解，何当从此谢尘氛。
万景楼次韵六绝
洪咨夔（宋代）

秋入徐熙水墨山，荻花吹雪渺江干。
楼头未用催行酒，待到三更月上看。
三高祠·甫里先生
孙锐（宋代）

数顷荒田负郭耕，笔床茶灶看锄云。
一琖清泉荐秋菊，不知何处吊参军。
到双胜匆匆不及款舟中成小诗寄良器兼简杨宰
吴芾（宋代）

海滨何处足春风，尽在王孙小圃中。
雨洗山光供几席，日移花影上帘栊。
扁舟回首烟波隔，尊酒何时笑语同。
若对扬雄赏幽胜，杯行应亦话衰翁。
夜集苏子川鸿胪宅命家僮作妓舞戏赠
黎民表（明代）

曲房翻袖短，长带缀衣偏。
流盼光生电，回身急应弦。
雪飞从掌上，月堕在琴边。
萧飒清霜夜，求凰意悄然。
游子
孟郊（唐代）

萱草生堂阶，游子行天涯。
慈亲倚堂门，不见萱草花。
莫春书事
晃冲之（宋代）

少年犹在老书生，酒后思家夜起程。
自佩弓刀防不测，独随骡驮雨中行。
题爱柏轩古风
叶颙（元代）

轩前古柏颜色苍，郁如车盖当两厢。霜皮虽无四十围，老干似有千尺强。

云梢已足庇猿鹤，月树或能栖凤皇。孔明庙前曾识面，饱沾雨露凌雪霜。

清阴时作长蛟舞，壮气每学苍龙翔。虬枝直上九万里，荫覆天下为清凉。

常疑半夜风雨响，怒潮驾浪翻钱塘。少焉女娲奏笙簧，仙人环佩朝玉皇。

岿然俯瞰君子室，鸾台凤阁遥相望。连甍接栋眩青碧，雕楹刻桷施铅黄。

往来吟啸谢樵牧，冠盖络绎多金章。娇鞍俊马势豪逸，弭貂鸣玉声铿锵。

内中有人貌异常，峨冠大带美且臧。紫霞之佩云锦裳，当轩危坐轩中央。

手弄瑶琴音琅琅，耳边雅调流宫商。金盘承露倾天浆，忽然饮我琼琚觞。

柏兮特立阶砌下，岁晚相对操愈刚。岂无朱阑护文杏，下视不啻儿女行。

奇才偃蹇不世出，声价岂减楩楠樟。吁嗟尔柏后必昌，大匠遇之未易量。

或为柱石或栋梁，岂可久客卿相傍。慎勿搆作祖龙宅，骊山突兀之阿房。

慎勿搆作黄金屋，茂陵秋风之刘郎。惟帡珍禽贮奇兽，多蓄美婘闲娇嫱。

宁当架为幽人庐，三重茅屋山之阳。虽无精金乏良玉，瓶储斗粟书满床。

床头常留酒一缸，壁上高悬琴一张。读书弹琴饮醇酎，醉卧不梦封侯王。

死生无可无不可，身无富贵名字香。达则营建天子堂，不倾不倚安四方。

招延英杰纳俊良，致君尧舜弼禹汤。群后欢呼趋庙廊，要令华夏歌虞唐。

海宇雍熙万姓康，天锡百福寿命长。子孙持此传无疆，柏兮女与有耿光。

再三语柏柏无语，愿言终久毋相忘。
情诗
徐干（魏晋）

高殿郁崇崇，广厦凄泠泠。
微风起闺闼，落日照阶庭。
踟躇云屋下，啸歌倚华楹。
君行殊不返，我饰为谁容。
炉薰阖不用，镜匣上尘生。
绮罗失常色，金翠暗无精。
嘉肴既忘御，旨酒亦常停。
顾瞻空寂寂，唯闻燕雀声。
忧思连相属，中心如宿酲。
早春山中
方岳（宋代）

兰未曾芽柳未丝，是渠春早是春迟。
草塘寻见春风处，问讯如何自不知。
松轩为蔡相公题
涂瑞（明代）

千尺虬枝傍小亭，岁寒心思日忘形。谁家弦管鸣南陌，何处波涛写北溟。

风送清香浮小榻，月移疏影下前庭。他年学得长生诀，许我山中采茯苓。
和阗吟
鄂忻（清代）

却喜桑麻地，经年无客过。大都春雨少，惟有夏云多。

秋日光偏洁，冬时气亦和。葫芦争取水，来往汲清波。
和文与可洋川园池三十首 寒芦港
苏轼（宋代）

溶溶晴港漾春晖，芦笋生时柳絮飞。
还有江南风物否，桃花流水鮆鱼肥。
水调歌头·太白乃吾祖
李纲（宋代）

太白乃吾祖，逸气薄青云。开元有道，聊复乘兴一有宾。天子呼有方醉，洒面清泉微醒，余吐拭龙巾。词翰不加点，歌阕满宫春。

笔风雨，心锦绣，极清新。大儿中令，神契兼有坐忘人。不识将军高贵，醉里指污吾足，乃敢尚衣嗔。千载已仙去，图象耸风神。
与文石诸生
张五典（明代）

海边无事偶相过，递引深杯且和歌。风雨闭门黎进士，记从笠底识东坡。
和王胜之三首 其二
苏轼（宋代）

齐酿如渑涨绿波，公诗句句可弦歌。流觞曲水无多日，更作新诗继永和。
酬杜麟台春思
崔湜（唐代）

春还上林苑，花满洛阳城。鸳衾夜凝思，龙镜晓含情。

忆梦残灯落，离魂暗马惊。可怜朝与暮，楼上独盈盈。
梁三朝雅乐歌十九首 其十七 雍雅
沈约（南北朝）

穆穆天子，时惟圣敬。济济群公，恭为德柄。为撤有典，膳夫是命。

礼行禘尝，义光朝聘。神飨其德，民洽其庆。
庚申宿观音院
黄庭坚（宋代）

谷底一墟落，地形如盎盆。
榱题相照耀，其民颇家温。
土风甚于秦，不可借釜甗。
僧屋无陶瓦，剪茅苍竹樊。
借问僧安在，乞饭走诸门。
人哄鸟乌语，簟凉风水文。
旁有蜂蜜庐，颇闻衙集喧。
将雨蚁争丘，鏖兵复追奔。
红英委凤翼，赤帻峨鸡冠。
汲烹寒泉窟，伐竹古松根。
相戒莫浪出，月黑虎夔藩。
思游边友人
贾岛（唐代）

凝愁对孤烛，昨日饮离杯。叶下故人去，天中新雁来。

连沙秋草薄，带雪暮山开。苑北红尘道，何时见远回。
抛毬乐 其一
皇甫松（唐代）

红拨一声飘，轻毬坠越绡。带翻金孔雀，香满绣蜂腰。

少少抛分数，花枝正索饶。
忠孝亭
周洎（宋代）

晋鼎臲卼奸人窥，孰谋国者如儿嬉。陷阱弗设延虎貔，虓阚搏噬婴者摧。

群公奔溃不敢谁，卞公力疾起督师。谓事迫矣奚生为，以肉喂虎吁可悲。

公则死矣二子随，伟哉忠孝萃一时。维公忠义天所资，向来谋国如蓍龟。

不用吾言至于斯，为社稷死则死之。冶城之麓江之湄，荒冢突兀馀丰碑。

半生读史长歔欷，拜公之坟涕沾颐。死者可作吾谁归，嗟哉江左固多士。

往往所欠惟一死，元规儿辈何足罪。王公偪仄石头里，气息奄奄有如泉下鬼。

苏武之节不如是，视公胡不颡有泚。男子之死一言耳，死而不亡公父子。
【正宫】端正好_乐道撇罢了
邓学可（元代）

乐道
撇罢了是和非，拂掉了争和斗，把心猿意马牢收。舞西风两叶宽袍袖，看日月搬昏昼。
【滚绣球】千家饭足可周，百结衣不害羞。问甚么破设设歇着皮肉，傲人间伯子公侯。闲遥遥唱些道情，醉醺醺打个稽首，抄化些剩汤残酒，咱这愚鼓简子便是行头。今朝有酒今朝醉，明日无钱明日求，散诞无忧。
【倘秀才】积书与子孙未必尽收，积金与子孙未必尽守，我劝你莫与儿孙作马牛。恰云生山势巧，早霜降水痕收，怎熬他乌飞兔走。
【滚绣球】恰见元宵灯挑在手，又早清明至门插柳。正修禊传觞流曲，不觉击鼍鼓竞渡龙舟。恰才七月七，又早是九月九，咱能够几番价欢喜厮守？都在烦恼中过了春秋。你子见纷纷世事随缘过，都不愿急急光阴似水流，白了人头。
【倘秀才】有一等造园苑磨砖砌甃，盖亭馆雕梁画斗，费尽工夫得成就。今日是张家地，明日是李家楼，大刚来只是翻手合手。
【滚绣球】刬荆棘凿做沼池，去蓬蒿广栽榆柳。四时间如开锦绣，主人公能得几遍价来往追游？亭台即渐摧，花木取次休，荆棘又还依旧，使行人嗟叹源流。往常间奇葩异卉千般秀，今日个野草闲花满地愁，叶落归秋。
【呆古朵】休言尧舜和桀纣，都不如郝孙谭马丘刘。他每是文中子门徒，亢仓子志友。休说为吏道的张平叔，做烟月的刘行首。若不是阐全真的王祖师，拿不着打轮的马半州。
【太平年】汉钟离原是个帅首，蓝采和本是个俳优，悬壶翁本不曾去沽油，铁拐李险烧了尸首，贺兰仙引定曹国舅，韩湘子会造逡巡酒。吕洞宾三醉岳阳楼，度了数千年的绿柳。
【随煞】休言功行何时就，谁道玄门不可投？人我场中枉驰骤，苦海波中早回首。说甚么四大神游，三岛十洲。这神仙隐迹埋名，敢只在目前走。
李君量晋州奉诏还朝
袁说友（宋代）

厌直承明两建牙，更将义槩浃朝家。
举杯珍重吾归矣，林下需君步软沙。
送鹤文总戎入觐
严如熤（清代）

址年从事亚夫营，大树将军旧有名。自古奇功多世将，几人折节似儒生。

马盘天半飞蛇路，箭听秋空落雁声。报国祇今年正盛，戟门深对五云明。
游千佛寺悬空洞
邓琛（清代）

边城愁雨雪，丈室爱烟霞。春水几时至，寒梅何处花。

中原犹带甲，汉使自浮槎。岁序伤催促，山深景易斜。
次韵仲弼重九
张纲（宋代）

黄花白酒两相逢，把酒簪花对晚风。千里故园云水外，三年归晚梦魂中。

自怜晼晚伤秋色，谁解疏狂发醉红。寄语髯周颇知否，此时情绪与君同。
兰陵王 送二舅之沅州
曹贞吉（清代）

岭云白。湖草粘天弄碧。湘烟淡，沅水分流，弱柳丝丝罥行色。

武陵南下驿。渐入桄榔瘴黑。鹃声里，铁骑连营，一发青山望京国。

依依感畴昔。记巷口乌衣，门边霜戟。电光石火音尘寂。

愁一肩行李，半林斜照，空祠榕暗啸木客。衡阳雁程隔。

难觅。谢公屐。问橘井遗踪，郢雪荒宅，参军蛮府工书檄。

念东第凄冷，北堂晨夕。寒螀啼彻，听砌语，助太息。
寄魏懋堂
裘曰修（清代）

娟娟美人隔秋水，浓阴匝地寒光起。清砧断续西风生，数声飘入遥天里。

白日荡荡飞鴐鹅，岱宗远意青如何。壮怀欲吐空自诧，我当把酒谁当歌。

去年高会华簪集，意气纵横妙无敌。旧欢忽堕两经秋，俯仰人间坐愁寂。

羊城骊唱那可闻，三湘使客吟暮云。

虚堂瑟缩不成寐，月落屋梁疑见君。
帝京篇
骆宾王（唐代）

山河千里国，城阙九重门。
不睹皇居壮，安知天子尊。
皇居帝里崤函谷，鹑野龙山侯甸服。
五纬连影集星躔，八水分流横地轴。
秦塞重关一百二，汉家离宫三十六。
桂殿嶔岑对玉楼，椒房窈窕连金屋。
三条九陌丽城隈，万户千门平旦开。
复道斜通鳷鹊观，交衢直指凤凰台。
剑履南宫入，簪缨北阙来。
声名冠寰宇，文物象昭回。
钩陈肃兰戺，璧沼浮槐市。
铜羽应风回，金茎承露起。
校文天禄阁，习战昆明水。
朱邸抗平台，黄扉通戚里。
平台戚里带崇墉，炊金馔玉待鸣钟。
小堂绮帐三千户，大道青楼十二重。
宝盖雕鞍金络马，兰窗绣柱玉盘龙。
绣柱璇题粉壁映，锵金鸣玉王侯盛。
王侯贵人多近臣，朝游北里暮南邻。
陆贾分金将宴喜，陈遵投辖正留宾。
赵李经过密，萧朱交结亲。
丹凤朱城白日暮，青牛绀幰红尘度。
侠客珠弹垂杨道，倡妇银钩采桑路。
倡家桃李自芳菲，京华游侠盛轻肥。
延年女弟双凤入，罗敷使君千骑归。
同心结缕带，连理织成衣。
春朝桂尊尊百味，秋夜兰灯灯九微。
翠幌珠帘不独映，清歌宝瑟自相依。
且论三万六千是，宁知四十九年非。
古来荣利若浮云，人生倚伏信难分。
始见田窦相移夺，俄闻卫霍有功勋。
未厌金陵气，先开石椁文。
朱门无复张公子，灞亭谁畏李将军。
相顾百龄皆有待，居然万化咸应改。
桂枝芳气已销亡，柏梁高宴今何在。
春去春来苦自驰，争名争利徒尔为。
久留郎署终难遇，空扫相门谁见知。
当时一旦擅豪华，自言千载长骄奢。
倏忽抟风生羽翼，须臾失浪委泥沙。
黄雀徒巢桂，青门遂种瓜。
黄金销铄素丝变，一贵一贱交情见。
红颜宿昔白头新，脱粟布衣轻故人。
故人有湮沦，新知无意气。
灰死韩安国，罗伤翟廷尉。
已矣哉，归去来。
马卿辞蜀多文藻，扬雄仕汉乏良媒。
三冬自矜诚足用，十年不调几邅回。
汲黯薪逾积，孙弘阁未开。
谁惜长沙傅，独负洛阳才。
端午日应贤小集戏用坐中语
洪适（宋代）

短檠长忆桂岩东，翰墨新来莫论功。日日簿书成俗吏，星星鬓发逼衰翁。

公祠难缓三人带，小垒聊吟一马骢。共饮昌蒲修故事，山肴野蔌是家风。
得寿仁寿俊二子书皆以病不及就试且报来期二首 其一
杨万里（宋代）

二子何时到，三秋欲尽头。收渠半张纸，洗我一年愁。

不得毛锥力，元非子墨羞。海山寒更碧，整驾待同游。
喜晴
崔敦礼（宋代）

我贫可厌回肠煎，负郭近有桑麻田。
入春十日九霪雨，夜听泷泷愁不眠。
雨师欺压春无力，勾引顽阴朝复夕。
丹杏夭桃冻不开，来牛去马昏无色。
晓来鼓舞耕桑民，长天洗净清无云。
羲和鞭日从海底，照出浩荡郊原春。
呼儿买酒聚笑语，门前且无吏呼怒。
今年麦饭滑流匙，更趁新蚕理襦袴。
江头烟树晚戎戎，江南婴笋春事丰。
我亦行抛簪绶去，饱帆西上趁东风。
吴中五日追念故友李时中李钦嗣有感而作松时中生忌
成廷圭（元代）

梦绕南冈北岭云，一杯无计洒松筠。世间我岂长贫者，地下君松不死人。

夜雨自荒张祜宅，秋风谁障庾公尘。于今友道俱凋丧，落日江湖泪满巾。
黄州呈赵使君
孙应时（宋代）

雪堂老居士，赤壁故将军。
兰舟醉烟月，羽扇麾风云。
登临生感慨，江空水沄沄。
从公一长啸，神游傥相闻。
状元古井
饶忠学（明代）

状元元在状元留，翰墨香生几度秋。五夜月涵双璧合，三春雷动五纹浮。

蒙开千古传真脉，济普群生并大流。片玉亭前灵窍在，漫将活水觅源头。
满江红·荆楚岁时
汪莘（宋代）

荆楚岁时，念自古、登临风俗。休更道、桓家车骑，谢家丝竹。不觉吹将头上帽，可来共采篱边菊。叹如今，重九有何人，相追逐。穷处士，枯如木。贤太守，温如玉。遣厨人馈酒，廪人馈粟。欲寄唐虞无限意，离骚都是相思曲。奈两三、寒蝶尚于飞，秋光促。
戏呈觉老
张嵲（宋代）

投晓过书斋，风门自闭开。
云容疑水墨，雪意吝琼瑰。
笔冷吟呵冻，炉寒坐画灰。
何如毡帐下，低唱两三杯。
潮音阁
王寿康（清代）

塔影倒穿水，杨枝柔卧堤。帆随云气化，天欲树头栖。

烟景涵峰泖，涛声赛鼓鼙。不堪凭吊处，墨妙感留题。
和宦叔送往临川
易士达（宋代）

征衣何惜染尘埃，款段搜诗亦快哉。
百里亭长与亭短，一天云合复云开。
倾茅柴酒和馀粕，弹接{上四下离}巾去薄塺。
不是剡溪清兴尽，声声杜宇劝归来。
赏花钓鱼侍宴应制
姚铉（宋代）

上苑烟花迥不同，汉皇何必幸回中。
花枝冷溅昭阳雨，钓线斜牵太液风。
绮萼惹衣朱槛近，锦鳞随手玉波空。
小臣侍宴惊凡目，知是蓬莱第几宫。
颂古五十七首 其八
释道昌（宋代）

石臼发脚太迟，马祖开口太早。十字街头要钱，须是打他栲栳。
水调歌头·铜章纡墨绶
彭叔夏（宋代）

铜章纡墨绶，茜服佩银鱼。慈闱一笑，全胜莱子彩衣裾。好是枯一萱草，长伴朱颜绿发，荣贵更谁如。轴锦装鸾诰，帘绣窣藤舆。

龙为炙，麟作脯，倒琼壶。寿筵今年，邀请金母伴麻姑。缥缈飞琼舞罢，宛转双成歌彻，何物奉亲娱。探支长命缕，预借角蟾蜍。
哲宗皇帝挽辞 其三
黄裳（宋代）

何事骑龙不可攀，衣冠空自在人寰。诏遗夷夏秋容动，言付公卿玉几閒。

能使抱弓号百姓，岂劳求药问三山。元符事业谁相似，两汉须看凤露间。
送张九掾兼简同事钱明府可与慎叔良蔡彦规同一笑也
徐积（宋代）

有人独酌南窗酒，春是故人诗是友。故人消息在江南，为我江是探杨柳。

诗人见春双眼明，迎春送春俱有情。何况温温张九掾，可无诗句赠君行。
梅花十绝追和张文潜韵
王之道（宋代）

年年常是犯凝寒，换骨曾凭九转丹。
结实和羹知不晚，试尝花蘂吐应酸。
八月八日发潭州后得绝句四十首
赵蕃（宋代）

煮泉树石閟幽深，来景栏干敞眺临。
可是溪山须一面，怀人政尔动哀吟。